Thailandsk, læs, tal og skriv thailandsk\nLæs lidt om det thailandske sprog og skrifttegnene, og få hjælp til nogle praktiske gloser.\nTags: Thailandsk - Kultur\nDet er ikke kun temperaturen, naturen og kulturen, som er meget anderledes i Thailand end i Danmark. Det samme gælder sproget, både det talte og det skrevne.\nI denne artikel fortæller jeg lidt om sproget, og jeg hjælper jeg dig med at lære nogle af de mest almindelige gloser og tallene. Hvis du har lyst til at fordybe dig yderligere i sproget og skrifttegnene, får du såmænd også lidt hjælp til det.\nDet er nok lidt i overkanten at skulle lære thailandsk for en enkelt ferie eller fems skyld, men det kan have sine fordele at kunne blot nogle få ord, som fx "goddag" og "tak", ligesom det kan være en fordel at kunne afkode skrifttegnene - eller i hvert fald nogle af dem.\nSpørger du på markedet efter en pris på thailandsk, vil du måske få en lidt lavere pris, end hvis du spørger på engelsk. Men det kræver så, at du også kan forstå svaret. Det er let at spørge "thao rai" (stregerne forklares længere nede), men hvis du ikke kan forstå, at "sor:ng rór:i bà:t" betyder 200 baht, og du bliver nødt til at bede sælgeren om prisen på engelsk, så vil sælgeren sikkert svare med 300 baht - eller 400 baht!\nBemærk, at der er mange forskellige måder at skrive de thailandske ord på, når man bruger latinske bogstaver. Jeg har på denne side benyttet formen fra maprao.dk, fordi den er tilrettet, hvordan vi danskere udtaler bogstaver. De fleste andre lydskrifter på nettet er baseret på engelsk udtale.\nDet kan også være en fordel at lære bogstaverne at kende. Det er ikke nemt at skulle lære dem alle. Der er 44 konsonanter og 32 vokaler, men hvis du lærer en lille håndfuld, kan du måske afkode, hvad der står på vejskilte og på bussen.\nMed nogle skrifttyper ser nogle af de thailandske bogstaver meget velkendte ud. Se fx billedet til højre af en pose med vaskepulver.\nMen så nemt er det desværre ikke. Der står ikke USA på vaskepulveret, der står briis. U'et er et b. S'et er et r. Den lille streg over S'et er et langstrakt i, og A'et er et l - undtagen når det står sidst i et ord, for så er det et n. I dette tilfælde er det dog ingen af delene, for den lille forhøjning øverst til højre betyder, at det er et "s". Udtalen er som det engelske breeze, hvilket nok ikke er et tilfælde.\nJeg henviser dig længere nede til en suveræn, visuel indlæringsmetode til at lære bogstaverne at kende. Har du først set forklaringen på et า, glemmer du aldrig, hvordan det bogstav udtales:\nThailandsk er et tonalt sprog\nDet er ikke kun de fremmede lyde, som gør thailandsk svært. Sproget har lyde, som vi ikke bruger, og som det kan være meget svært for os at lære at sige, fx "ng" først i et ord. Men det værste er tonerne. Thailandsk er et tonalt sprog, hvor der benyttes fem "toner". Vi er ganske vist vant til at bruge toner på dansk, men vi hos os skifter ordene ikke betydning, det er blot meningen, der kan skifte.\nVed spørgsmål på dansk kan vi bruge en stigende tone (/), fx "Er du hjemme?". "Hjemme" betyder stadig "hjemme", men takket være den stigende tone, ved vi, at det er et spørgsmål. Vi kan også bruge toner til at ændre betydningen lidt, fx ved at lægge tryk på et ord. "Det er ikke rigtigt" kontra "Det er ikke rigtigt", hvor vi udtaler "ikke" med en stigende og så faldende tone (^).\nPå thailandsk betyder tonerne i stedet, at der er tale om forskellige ord - og de kan være meget forskellige. Fx betyder ma: med en flad tone kom, má: med en stigende tone betyder hest, mens mă: med en faldende og så stigende tone betyder hund.\nI dette tilfæle med lydskriften fra maprao kan du rent faktisk se forskel på de tre ord, men normalt vil du se alle tre ord skrevet som "maa" med latinske bogstaver. Skrevet på thailandsk, er det mere tydeligt, at det er tre forskellige ord. Her skrives de henholdsvis มา, ม้า og หมา.\nDet er svært for os at skulle lære at bruge toner, fordi det er så uvant, og det bliver ikke nemmere, hvis man er mere eller mindre tonedøv. For thaierne er det selvfølgelig ikke et problem, fordi de er vokset op med at bruge toner på den måde, og de har som bieffekt glæde af, at tonedøvhed er et ukendt begreb for dem.\nHvis du blot vil lære nogle enkelte ord, kan du ignorere tonerne og så håbe, at du alligevel vil blive forstået ud fra sammenhængen. Vil du lære sproget rigtigt, så vær opmærksom på, at mange steder er de ikke ret gode til at forklare de fem toner. Du vil ofte se dem beskrevet som: høj tone, lav tone, stigende tone, faldende tone og ingen tone.\nDa jeg startede min kamp med det thailandske sprog, forvirrede det mig mere end det hjalp. Her, hvad de fleste steder kalder tonerne, og hvad de reelt her:\nHøj tone = stigende tone (/)\nLav tone = faldende tone (\_)\nStigende tone = faldende og så stigende tone (v)\nFaldende tone = stigende og så faldende tone (^)\nIngen tone = flad tone (-)\nJeg har her på siden illustreret tonerne ved at sætte røde streger bag ordene.\nLær ord og udtryk\nDer findes en lang række videoer på Youtube, der hjælper dig med de mest almindelige ord og udtryk, og de er meget bedre at lære af, end noget jeg kan skrive. Her får du nogle stykker, men søg selv efter flere, der findes rigtig mange med forskellige ord og udtryk.\nVi lægger ud med tallene. Du får du lidt ekstra hjælp under videoen, hvor du kan se tallene 1 til 10 illustreret med tonerne.\nneung - sor:ng - sa:m - si - ha - hok - jet - pae:t - ka:o - sip\nKan du tælle til 10, kan du også tælle til 99. 12 er sip sor:ng, 33 er sa:m sip sa:m osv. Der er dog et par undtagelser, og den første møder du allerede ved 11. Når et flercifret tal ender på 1, siger man ikke neung, men et. Altså sip et, sa:m sip et osv. Og 20 hedder ikke sor:ng sip, men yee sip, 23 er således yee sip sa:m.\n100 hedder rór:i. 254 er således sor:ng rór:i ha sip si. 1.000 hedder phan, 10.000 hedder mue:n. Hvis du lader være med at leje jetski, får du forhåbentligt ikke brug for større tal.\nEt par timers træning over nogle dage, og du har tallene siddende fast i hovedet.\nLidt ekstra hjælp til "ø'et" i neung (1): Selvom det lyder lidt derhenad, så er det ikke et dansk ø. På dansk spidser vi munden, når vi siger ø. Her skal du i stedet "smile", mens du siger det.\nI denne video lærer du at spørge om en pris, og du lærer, at tilføje høflighedsfrasen khráp eller khâ sidst i en sætning:\nMange af videoerne på Youtube er af en ringe kvalitet, fx med støj i baggrunden eller forstyrrende billeder. Og det er ikke altid let at forstå, hvad de siger, når de taler engelsk. Nedenstående videoer fra The Travel Linguist er mere professionelle.\nThe Travel Linguist benytter en engelsk-talende til at tale engelsk og thaier til at tale thailandsk. Ordene og sætningerne udtales af henholdsvis en mand og en kvinde, da der kan være forskel på, hvad man siger som mand eller kvinde, og du får dem både langsomt og tydeligt - og for fuld skrue. Der er til gengæld også en ulempe ved disse videoer, for de medtager ikke den høflighedsfrase, som benyttes. Se videoen ovenover for, hvordan du bruger khráp eller khâ.\nGoddag, tak og lignende høfligheder:\nHer er en liste over alle videoer fra The Travel Linguist. Der er desværre ikke så mange. Koncentrer dig i første omgang om dem på level one. Level two og three er de samme ord bare med en lidt større sværhedsgrad.\nSelvom videoerne fra The Travel Linguist er af en bedre kvalitet end andre underviseres, så er de andres nu ikke ligefrem ubrugelige. De giver dig også mulighed for at lære mange flere ord og fraser, fordi udvalget er meget større. Tjek fx Thai with Mod og Learn Thai with ThaiPod101.com. Søg evt. også selv efter andre videoer, fx med søgeordene learn og thai.\nHermed en række links til sider, hvor du kan lære mere end bare goddag og tak og andre ord for begyndere.\nPå maprao.dk finder du en parlør og en ordliste med lydskrift og lydeksempler. Udgangspunktet er dansk, så det er lidt nemmere at gå til end de fleste andre online opslagsværker, hvor der typisk arbejdes ud fra engelsk udtale af lydskriften.\nHusk at læse deres forklaring på lydskriften; det er en tilrettet version af den officielle thailandske lydskrift. Forklaringen vil også hjælpe dig med at forstå udtalen af eksemplerne her på siden.\nParløren indeholder tal, ord og vendinger, som turister typisk har brug for, heriblandt shopping, hotel, transport samt mad og drikke.\nHertil kommer en ordliste, hvor du kan slå ord op, både på dansk og på thailandsk og så få dem oversat. Ordlisten findes også som en app til iPhone og iPad.\nPå forsiden finder du dagens ord, som du desuden kan få tilsendt pr. mail, så du lærer lidt hver dag, også selvom du ikke får besøgt hjemmesiden.\nLærthai.dk er en anden dansk kvalitetsside, der kan hjælpe begyndere med at lære thailandsk. Du kan lære om tonerne, hvordan du udtaler lydene og om skriftsproget.\nDu finder også emner som fx tal, tid, ugedage og høflighedsord. Du finder også lidt om sætningskonstruktion for begyndere, hvor du bl.a. også lærer om nutid, datid osv.\nthai-language.com tilbyder lektioner og øvelser for såvel begyndere som viderekomne. Hertil kommer et meget omfattende opslagsværk, hvor du kan slå både engelske og thailandske ord op. Du kan også slå ord op efter lydskrift, fx sawat dee khrap. Der er lydeksempler for de fleste ord, og her er også mange sætninger med lydeksempler for de mere øvede.\nHjemmesiden gør det også muligt at slå op efter emner, så du fx kan finde ord relateret til shopping og på restauranten.\nthai-language.com indeholder også en liste med en række almindelige engelske navne skrevet på thailandsk. Du kan muligvis finde dit navn der, hvis du vil vide, hvordan det skrives med de thailandske skrifttegn.\nLearning Thai the Rapid Way\nVil du lære at tale thailandsk, så er det en meget stor fordel at kunne læse thailandsk. Det lærer du nemmest på Learning Thai the Rapid Way. Billedet af den tissetrængende længere oppe på siden stammer herfra.\nFordelen ved at lære at udtale de thailandske bogstaver er, at du så kan udtale ordene - også selvom du ikke forstår dem eller kender dem i forvejen. Thailandsk er ligesom norsk, ordene skrives, som de udtales. Sådan da. Thailandsk har nemlig også usynlige bogstaver og stumme bogstaver, og bogstaver som betyder forskelligt, alt efter hvor de står i et ord. Hertil kommer, at de ikke nødvendigvis står i den rækkefølge, de skal udtales. Men det er ikke helt så svært, som det umiddelbart lyder.\nDu lærer ikke alfabetet som sådan, altså hvad bogstaverne hedder, men du lærer at udtale dem. Og det hele foregår yderst politisk ukorrekt!\nSom et eksempel på det politisk ukorrekte: Bogstaverne inddeles i hankøn, hunkøn og ladyboys for at gøre det nemmere at huske tonerne. Og der er sjove tegninger og forklaringer, som denne af et n, hvor en sadistisk ladyboy står med nail boots på hænderne af en machochistisk ladyboy.\nTegningen af m er en mediterende ladyboy. De to bogstaver ligner hinanden meget, men du lærer hurtigt at kende forskel, ikke mindst på grund af nail boots'ene. Du kan se flere eksempler i videoen nedenfor, hvor du kan lære 13 bogstaver:\nJeg har en enkelt negativ bemærkning til kurset. Jeg bryder mig ikke om forklaringen på tonerne - de er ikke med i videoen, dem ser du i den købte udgave. Forklaringen er værre end de sædvanlige misvisende betegnelser (se ovenfor). Det ville have hjulpet gevaldigt, hvis tegneevnerne var blevet brugt til at vise tonerne i stedet blot at fortælle om dem. Det råder jeg så bod på her, til hvis du køber kurset:\nSkeptical or Uncertain tone = stigende tone (/)\nLow, Sad, Chanting tone = faldende tone (\_)\nQuestion tone = faldende og så stigende tone (v)\nEmphatic or Exciting tone = stigende og så faldende tone (^)\nNo tone = flad tone (-)\nDet koster 4.000 baht for læsekurset, 4000 baht. Du kan prøve en pakke med 30 bogstaver gratis. Vil du have mere hjælp, kan du købe en video workshop-pakke, hvor du ud over læsekurset får en række forklarende videoer. Pakken koster 10.000 baht, cirka 10000 baht. Også her kan du få en gratis prøve.\nLearning Thai the Rapid Way tilbyder også kurser, hvor du lærer at forstå og tale sproget, men de forudsætter, at du allerede kan læse thailandsk, da det er en uvurderlig hjælp til den korrekte udtale. Og endelig tilbydes der fysiske workshops nogle gange om året forskellige steder i Thailand. Alt sammen kan du læse mere om på hjemmesiden, hvor du også finder de gratis prøveversioner.\nAnki er et program, der bruger såkaldte flashcards, der hjælper dig med at lære og huske ting. Det kan være guitar-akkorder, poesi eller fremmede sprog, som fx thailandsk.\nKortene kan have lydklip, og det er jo ganske praktisk, når man skal lære nye ord og deres udtale. Det smarte ved Anki er dels, at alle kan lave kort til programmet, og dels, at det præsenterer de samme kort med bestemte tidsintervaller, så du får vist et ord sådan cirka, når du er ved at glemme det.\nProgrammet er gratis, og findes til Windows, Mac, Linux og Android. Der findes også en udgave til iOS (iPhone osv.), men det er en betalingsudgave til 25 dollar (ca. 800 baht). Der findes utallige kortsæt, som du hente og bruge helt gratis. Der er også et stort udvalg i thailandske kortsæt, omend de ikke alle har lyde. De fleste kortsæt bruger engelsk som udgangspunkt, men der er også nogle, som bruger tysk som udgangspunkt, hvis det germanske ligger lettere for dig.\nDu kan sagtens bruge flere kortsæt samtidig, da de typisk indeholder forskellige ord og sværhedsgrader - nogle indeholder fx hele sætninger. Brug lidt tid på at finde de helt rigtige kortsæt til dit behov, den tid er godt givet ud.\nDu kan finde levende undervisere på nettet, som tilbyder enetimer via Skype eller lignende kommunikationsprogrammer. Nogle tilbyder undervisning mod betaling, som fx ovennævnte Learning Thai the Rapid Way, hvor prisen er cirka 300 baht i timen. Andre tilbyder undervisning for både større og mindre beløb, du kan fx finde nogle via thai-language.com (se også ovenfor) og via bureauet italki.com.\nDu skal passe lidt på med selvstændige undervisere. Jeg har hørt om flere, som har fundet en underviser via en annonce på nettet, fx i en rubrikannonce i en netavis. Underviseren kræver så betaling forud for et vist antal timer, men når du har betalt, hører du ikke fra vedkommende igen. Her er et bureau, en sprogskole eller sider som thai-language.com og italki.com mere sikre satsninger end en selvstændig lærer, som du finder via en rubrikannonce på nettet.\nDu kan også finde nogle, som selv vil lære sprog, fx en thai-talende, som vil lære engelsk, og I kan så hjælpe hinanden, uden det koster penge. Der findes forskellige tjenester, hvor man kan mødes til sprogudveksling, fx My Language Exchange og Interpals.\nDu skal tænke dig om en ekstra gang, før du skriver en dårlig anmeldelse om en person eller virksomhed i Thailand. Det gælder fx i forbindelse med anmeldelser af hoteller og restauranter. I værste fald kan en dårlig anmeldelse nemlig resultere i fængsel, eller at du får forbud mod indrejse i Thailand.


Hjem Eye Q Flydende mikstur 200 ml\nEye Q Flydende mikstur 200 ml\nEye q - en særlig kombination af essentielle flerumættede fedtsyrer med et naturligt højere afbalanceret indhold af EPA i forhold til DHA (omega-3 fedtsyrer fra fiskeolie). Tilsat GLA fra kæmpenatlysolie (omega-6 fedtsyrer). eye q flydende er tilsat citron som giver en frisk smag.\nNæringsindhold pr. dagsdosis (5 ml):\nFiskeolie - 800 mg\nHeraf omega 3 - 258 mg\nEPA (Eicosapentaensyre) - 186 mg\nDHA (Docosahexaensyre) - 58 mg\nOmega 6 fedtsyrer (kæmpenatlysolie) - 200 mg\nGLA (Gamma Linolensyre) - 20 mg\nFor voksne og børn over 2 år: 1 teskefuld (5 ml) 1 gang dagligt. Kan øges til 3 gange dagligt.\nFor at opnå det bedste resultat anbefales det at starte med 1 teskefuld (5 ml) 3 gange dagligt i 12 uger. Derefter kan dosis reduceres til 1 teskefuld.\nAlternativt kan man starte med 5 ml dagligt og øge til 3x5 ml dagligt over 2-3 uger for at undgå eventuel løs mave.\nSkal opbevares i køleskabet efter åbning. Kold olie kan være uklar. Omrystes før anvendelse, Anvendes senest 3 mdr. efter åbning og inden udløbsdato. Opbevares utilgængeligt for børn. Inden åbning skal flydende eye q opbevares tørt og køligt.\nSolsikkeolie (Helianthus Annuus)\nKirunalolie (fiskeolie fra ansjoser og sardiner) 17,5 %\nKæmpenatlysolie (oenothera biennis) (4,4 %))\nAntioxidant: Tocopherolrig ekstrakt\nAroma: naturlig citron olie 2,74 %, naturlig citron aroma 0,26 %


Litteraturportalen | Jonas T. Bengtsson\nJonas T. Bengtsson (f. 1976)\nDebutromanen Aminas breve blev i 2005 belønnet med Debutantprisen på BogForum. Hos Jonas T. Bengtsson gives de udstødte og anderledes en stemme. Aminas breve har en ung skizofren mand som hovedperson. Submarinos (2007) brødre kæmper med misbrug, omsorgssvigt og kriminalitet i København NV, og i Et eventyr fra 2011 er en far og hans søn afsondret fra samfundet efter farens sammenbrud.\nRodløshed, flugt og sammenbrud\nRandeksistenserne beskrives sammen med deres randområder, og her giver Bengtsson København NV en stemme, som bydelen ellers kun har fået i Jan Sonnergaards Radiator (1997). Bengtsson skriver socialrealisme, og han skildrer de utilpassede skæbner med så stor indlevelse, at de bliver forståelige for alle.\nÆrlig og vedkommende\nSproget er meget præcist og enkelt, men samtidig benyttes en detaljegrad, der understreger, hvor alvorligt Bengtsson tager sine personer og miljøer. Selvom der tit beskrives voldsomme ting og emner, forbliver sproget ufølende og næsten nøgternt. Hvor Sonnergaards stil er galdefyldt, er Bengtssons version mere hudløs og realistisk. Romanernes struktur er mere kompleks end sproget, og ofte bliver fortidige hændelser afdækket lidt af gangen.


Skirejser til Sydsverige med Hafnia Rejser | Se vores priser her\nSkirejser til Sydsverige\toptimeo16\t2021-03-01T14:30:55+00:00\nSkirejser til Sydsverige med bus\nKunne du tænke dig at tage på skiferie i Norden i en weekend eller en forlænget weekend? Så har vi hos Hafnia Rejser flere forskellige skirejser til Sydsverige, du kan vælge mellem. Til de sydsvenske skidestinationer er der kort køretid fra Danmark og fine faciliteter, og det er dermed en oplagt destination til weekendski.\nDu kender os måske under navnet Skitrip\nVi har mange års erfaring med at sende glade skigæster af sted til det sydsvenske.\nFør hed vi også Skitrip, så måske har du kørt med os tidligere? Vi tilbyder stadig den samme gode service, som vi gjorde dengang – nu bare under vores oprindelige navn.\nVores priser inkluderer buskørsel og liftkort. Hvis du booker leje af ski- eller snowboardudstyr igennem os ved bestilling af turen, så sørger vi for, at det hele står klar til dig og er indstillet til dig ved ankomsten.\nPå flerdagesturene er hotelophold ligeledes inkluderet i prisen. Du kan finde en oversigt over vores priser længere nede på siden.\nDestinationer for vores skirejser til Sydsverige\nVi tilbyder flere forskellige destinationer for skirejser til Sverige:\nTag for eksempel med til Vallåsen på en endagstur – kun et par timers kørsel fra Danmark.\nTil Isaberg har vi en-, to- og tredages rejser.\nUlricehamn kører vi til på en fire dages rejse fra mandag til fredag i uge 7.\nVi kører busture til skianlæg i Sydsverige i henholdsvis Vallåsen, Isaberg og Ulricehamn. Det gælder både for endags- og flerdagesture.\nVi arrangerer også firma-, forenings- og skolerejser til vores destinationer, hvor I som gruppe har ”egen bus” og bliver afhentet ved firmaet eller skolen.\nOpsamlingssteder flere steder på Sjælland\nVi samler gæster op på følgende opsamlingssteder på Sjælland:\nKontakt os og hør mere eller bestil din skitur online\nKunne du tænke dig at høre mere om vores skirejser til Sydsverige, eller har du nogle spørgsmål omkring pris, indkvartering eller lignende, er du velkommen til at kontakte os på enten telefon 59 43 11 41 eller e-mail hafnia-rejser@hafnia-rejser.dk.\nØnsker du at bestille din skiferie gennem os, kan du klikke dig ind på den ønskede destination nedenfor, hvor du har mulighed for at bestille rejsen online.\nog for at bestille din skitur\n3 1/2 times køretid fra København\nTo timers køretid fra København\n4 timers køretid fra København\nIsaberg, 1 dag\nVallåsen, 1 dag\nUlricehamn, 4 dage\nIsaberg, 2 dage\nIsaberg, 3 dage


Lej sommerhus i Kysing Strand - Sommerhusudlejning Kysing Strand\nSommerhuse ved Kysing Strand\nFeriepartner Odder-Juelsminde har 22 sommerhuse til leje ved Kysing Strand\nKysing Næs ned mod Norsminde Fjord\nVed Kysing Næs er der rige muligheder for vandreture både rundt om næsset med udsigt over vandet eller til den hyggelige Norsminde Havn. På havnen syder det af liv, hvor både kommer ind eller er på vej ud af den lille fjord.\nNyd livet på kajen foran Fiskehuset, der har udeservering. Om sommeren har lokale kunsthåndværkere udstilling og salg af egne produkter i Galleri under Kroen.\nNår du er i sommerhus ved Kysing Strand er det nemt at tage bussen ind til Aarhus og nyde storbylivet eller besøge en af byens store attraktioner; Den Gamle By, Kunstmuseet Aros eller det smukke Moesgaard Museum, hvorfra du kan nyde den helt fantastiske udsigt over Aarhus Bugt og Moesgaard og Marselisborg skove.\nVi anbefaler også et besøg i Tivoli Friheden, hvor der sommeren igennem er koncerter af kendte danske navne.\nBesøg også Odder med bussen ad kystruten og nyd turen langs Saksild Bugt ind til Odder. På gågaden og torvet i Odder kan du shoppe i de mange specialbutikker, eller du kan købe ind i Danmarks største Kvickly.


Elektromagnetismen fylder 200 år | Ørsted\nfylder 200 år\nVi fejrer 200-året for H.C. Ørsteds store opdagelse\nDa H.C. Ørsted opdagede elektromagnetismen i 1820, var det en naturvidenskabelig verdensbegivenhed. Opdagelsen muliggjorde udviklingen af det moderne samfund, for i dag spiller elektromagnetismen en central rolle i vores hverdag.\nFor at fejre 200-året for H. C. Ørsteds opdagelse, er der igangsat det landsdækkende formidlingsinitiativ ’HCØ2020’. Projektet er initieret af DTU og ledes i et konsortium af danske universiteter, ASTRA, Experimentarium og det Kongelige Danske Videnskabernes Selskab. Ørsted bidrager også på forskellig vis til fejringen af H.C. Ørsted og opdagelsen af elektromagnetismen.\nDu kan gå på opdagelse i den landsdækkende HCØ2020-kalender, og finde det helt rette arrangement for hele familien.\nVi bidrager til fejringen af 200-året med en række forskellige aktiviteter i Danmark.\nVandreudstilling 'H.C. Ørsted på ny - skønhed i naturen'\nDen 1. juli åbner en vandreudstilling i Rundetårn i København, der fokuserer på H. C. Ørsteds opdagelser, mennesket bag dem, hans samtid og verdensbillede. I anledning af udstillingen bidrager vi med fakta og finurligheder om det danske elsystem til temaerne: ’Elektricitet i dag’ og ’Elektricitet i fremtiden’.\nUdstillingen foregår i Rundetårns udstillingslokaler på biblioteksloftet. Herefter skal udstillingen vises på Syddansk Universitet i Odense og på Steno Museet i Aarhus.\nOverrækkelse af H.C. Ørsted Forskerprisen, forskertalentpriser og studielegater\nSammen med H. C. Ørsted Selskabet ønsker vi at udbrede kendskabet til H. C. Ørsted og understøtte forskere, videnskabsfolk og studerende, der er drevet af nysgerrighed og dedikation til at udforske og formidle nye områder inden for naturvidenskaben.\nMed støtte fra Ørsted uddeler H. C. Ørsted Selskabet to forskerpriser på 50.000 kroner, to H. C. Ørsted forskertalentpriser á 10.000 kroner samt fire studielegater á 50.000 kroner. Studielegaterne er beregnet til studerende, der rejser i verden som en del af deres studieprogram. Grundet COVID-19 og vekslende rejsevejledninger er der ikke blevet uddelt rejselegater i 2020.\nOverrækkelse af H.C. Ørsted guld-, sølv- og bronzemedalje\nFor at udbrede kendskabet til H.C. Ørsted, hans banebrydende opdagelse af elektromagnetismen og opdagelsens betydning for vores liv i dag, har Ørsted indgået et samarbejde med Selskabet for Naturlærens Udbredelse, som H.C. Ørsted selv grundlagde i 1824. Det gør vi bl.a. ved at sponsorere uddelingen af H.C. Ørsted-medaljer i guld, sølv og bronze til enestående forskning og formidling af forskning og naturvidenskab.\nGuldmedaljen: Tildelt professor Charles Marcus for hans forskning i kvanteteknologi\nSølvmedaljen: Uddeles 2. juli til journalist Jens Ramskov fra Ingeniøren\nLæs mere om Selskabet for Naturlærens Udbredelse og Ørsted\n19. oktober 2020 holdt Charles Marcus forelæsningen ’Ørsted til Bohr til nu’ i anledning af at have vundet H.C. Ørsted Guldmedaljen for sin forskning. Forelæsningen kan ses her.\nH.C. Ørsted science show\nPå Experimentarium kan du hver dag se demonstrationen ’Fra magnetisme til havvindmøller’, der viser forbindelsen mellem magnetisme og elektricitet.\nSammen med Experimentarium har vi udviklet seks rejsesæt af demonstrationen, som turnerer landet rundt til skoler og naturvidenskabelige museer, så skolebørn og andre interesserede kan prøve at lave forsøg og lære mere om elektromagnetismen.\nNysgerrighed, dedikation og interesse for naturen bliver afgørende for at finde og udvikle de løsninger, vi i de kommende årtier skal bruge for at fortsætte vores omstilling mod en stadigt mere bæredygtig verden og beskytte kloden, vores fælles hjem.\nCEO, Henrik Poulsen\nHvem var H. C. Ørsted?\nH.C. Ørsted var den første til at opdage sammenhængen mellem elektricitet og magnetisme, hvilket gjorde ham kendt langt ud over Danmarks grænser\nLæs om vores navneskifte\nLæs vores vision og værdier


Sundhedsjobs.dk - Afdelingslæge til Klinisk Genetisk Enhed, Pædiatrisk Afdeling, Sjællands Universitetshospital, Roskilde\nJobbet "Afdelingslæge til Klinisk Genetisk Enhed, Pædiatrisk Afdeling, Sjællands Universitetshospital, Roskilde" er udløbet\nSjællands Universitetshospital er midt i en enestående udvikling. Vi er i gang med at skabe et fuldt udbygget universitetshospital. Vil du være med?\nVed klinisk genetisk enhed, Pædiatrisk Afdeling, Sjællands Universitetshospital, er en stilling som overenskomstansat afdelingslæge ledig til besættelse 01.04.2020 eller snarest derefter.\nKlinisk genetisk enhed blev etableret i efteråret 2015 i regi af Pædiatrisk Afdeling. Formålet er at opbygge et regionalt tilbud om klinisk genetik inden for en kort årrække, således at der senest ved indflytning på det nye universitetssygehus i Køge i 2025 er en fuldt udbygget klinisk genetisk enhed.\nOpgaverne i den klinisk genetiske enhed vil være sammenfaldende med andre etablerede klinisk genetiske afdelingers portefølje. Opgaverne vil gradvist blive udbygget ved rekruttering af relevante kompetencer.\nDen ansatte afdelingslæge refererer til afdelingsledelsen, Pædiatrisk Afdeling.\nStillingen ønskes besat med speciallæge i klinisk genetik. Erfaring indenfor onkogenetik vil være en fordel.\nDet er væsentligt, at ansøgeren er udviklingsorienteret og kan bidrage til udbygning af en onkogenetisk funktion, såvel klinisk som forskningsmæssigt.